
Record den 
bishita di turista 
crucero na 2013 


Minister Plenipotenciario Alfonso Boekhoudt a participa den un consulta di comision di Tweede 
Kamer pa Relacionnan di Reino cu embahadornan cu ta staciona den Latino America. E miembro- 
nan di e comision a invita e embahadornan di Reino pa un reunion pa scucha kico tur nan lo por 
haci for di nan post pa Aruba, Curaçao y Sint Maarten. E atencion a bay principalmente riba e posi- 
bilidadnan pa brinda apoyo na e paisnan di Reino den Caribe pa promove misionnan comercial den 
e region y den Centro y Sur America. Minister Plenipotenciario Alfonso Boekhoudt a confi rma cu tin 
un excelente cooperacion entre Aruba y e embahadornan, manera tabata e caso cu e conferencia 
“Europe Meets the Americas” cu a tuma luga aña pasa na Aruba.Na e ocasion ey embahadornan a 
wordo informa di e rol cu Aruba por hunga na fabor di sectornan comercial Hulandes/Europeo como 
esnan di Latino Americano door di ta un hub entre ambos continente. 

Minister Plenipotenciario Alfonso Boekhoudt 
presente na reunion di Embahadornan di Reino 

Arubahuis 


Bishitanan di cortesia 


Noticiero Aruba 


Minister Plenipotenciario di Aruba 
sr. Alfonso Boekhoudt den e prome 
lunanan di e aña aki tabata tin un 
programa hopi intensivo pa cera 
conoci cu diferente mandatario- 
nan y embahadornan na Hulanda. 
Asina sr. Boekhoodt a haci un 
bishita di cortesia na Minister pa 
Asuntonan Interno y di Reino sr. 
Ronald Plasterk. Durante e comb- 


ersacion Minister Boekhoudt a 
papia tocante e plannan di Gobi- 
erno di Aruba pa desaroya un di 
tercer pilar economico. E con- 
cepto di gateway entre Europa y 
Amerika Latino ta algo cu sentido 
comercial y como esaki lo bira 
un di su prioridadnan como rep- 
resentante di Aruba na Hulanda. 
Claro cu Aruba lo mester haya 


sosten for di Hulanda pa realisa 
esaki, y e sosten lo no mester bin 
solamente di empresarionan pero 
tambe di mandatarionan. E man- 
datario Hulandes a comparti su 
vision ariba e tarea aki y con pa 
traha hunto, como cu e concepto 
aki tambe ta atractivo pa organisa- 
cionan gubernamental y instituto- 
nan di enseñansa. 


Durante di su bishita na Cas di Kor- 
sou e mandatario Arubiano a topa 
cu colega Minister Plenipotenci- 
ario di Curaçao sra. Marvelyne 
Wiels. Den un atmosfera hopi ame- 
no a papia di topiconan di interes 
comun. Asina a toca e punto pa e 
tres Gabinetenan di Minister Pleni- 
potenciario na Hulanda bin cu mas 
frecuencia hunto, principalmente 
na momento cu mester papia ari- 
ba topiconan cu ta concerni e tres 
paisnan: Aruba, Curaçao, y St. 
Maarten. Un ehempel specifico ta 
relaciona cu studiantenan cu ta bin 
Hulanda ariba nan mes y ta encon- 
tra cu situacionnan problematico 
pa nan enfrenta. 


Bishita na Cas di 
Korsou 

E embahador di Alemania na 
Hulanda sr. Franz Josef Kremp a 
caba di haci un bishita na Aruba. 
Prome cu su viahe pa Aruba ela 
reuni cu Minister Boekhoudt. 
Embahador Kremp desde april 
2013 a keda nombra como emba- 
hador di Alemania na Hulanda. 
Ela scucha cu gran interes di e 
concepto cu Aruba ta traha cu ne 
pa realiza un di tercer pilar eco- 
nomico, creando un rol pa nos isla 
entre e mercado Europeo y esun 


E bishita di sr, Boekhoudt na 
embahador di Emeritanan Arabe 
Uni, sr. Abdalla Hamdan Alnaqbi 
tabata den cuadro di e deseo di e 
embahador pa topa cu e mandata- 
rio Arubiano pa motibo cu e tin plan 
pa realisa a corto plazo un bishita 
di trabao na e parti Caribense di 
Reino y lo bishita tambe Aruba. E 
embahador a duna di conoce cu 
actualmente e ta den contacto cu 
e ministerio di Asuntonan Eco- 
nomico y Camara di Comercio di 
su pais, pa yega na determina e 


delegacion cu lo aompañe durante 
di su bishita na e paisnan di Reino 
den Caribe. 


Sr. Boekhoudt di su banda a bisa 
cu Aruba lo aprecia un bishita di 
un delegacion di Emeritanan Arabe 
Uni pa nan por mira di cerca e 
posibilidad cu nos pais ta ofrece 
na inversionistanan. E mandatario 
a bisa cu Aruba ta uni sla chikito, 
pero cu for di Aruba tin e posibili- 
dad pa empresanan haci negoshi 
cu paisnan SurAmericano, manera 


Brazil, Venezuela y Colombia. 
Pa por logra esaki sr. Boekhoudt a 
bisa cu lo ta bon detecta cual pro- 
ducto ta factibel pa exportacion pa 
e paisnan Sur Americano. 
Minister Plenipotenciario Boek- 
houdt a mustra ariba e maneho di 
Gobierno di Aruba pa compani- 
anan Europeo establece nan mes 
na Aruba. Esaki lo brinda trabao na 
Arubianonan cu educacion halto y 
por inspira e Arubiano cu ta biba y 
traha den exterior pa regresa nan 
pais. 


di Sur America. E desafionan di 
un economia isleño chikito no ta 
desconoci pe. 
Como embahador sr. Kremp ta 
sigui di cerca e asistencia cu ciu- 
dadanonan Aleman ta rekeri na 
Aruba, caminda cu mayoria ta bin 
pa hospeda como turista. Tur aña 
Aruba ta ricibi turistanan Aleman, 
cu por lo general ta disfruta en 
grandi di nos dushi isla. 


Embahador di Alemania na Hulanda ta reuni cu Minister 
Plenipotenciario Boekhoudt 

Personal di Cas di Aruba y ATA 
Europa a tene den cuadro di Dia di 
Betico, un ceremonia pa recorda e 
fecha di nacemento di Sr. Gilberto 
Françoise “Betico” Croes, politico 
y estadista Arubiano. 


Minister Plenipotenciario sr. Alfon- 
so Boekhoudt na e ocacion aki a 
hiba un discurso. ‘E dia aki ta duna 
nos e oportunidad pa para keto na 
e memoria di un gran yiu di tera 
y un gran politico. Ta aki na Den 
Haag na 1983 di e siglo pasa cu 
durante di e Conferencia di Mesa 
Rondo, Aruba a logra di haya su 
Status Aparte, cu ta e derecho di 
autodeterminacion cu tabata core 
den e venanan di un pueblo y a 
wordo aspira pa diferente lidernan 
politico. Nos destino tabata pa ta 
un pais soberano cu por deter- 
mina su mes rumbo, en busca di 
e bienestar general balanza di tur 
ciudadano.’ 
‘Pero e destino aki no por a wordo 
realiza sin un lucha.Ta danki na e 
lucha aki, cual sr. Betico Croes a 
haci’e un meta y asunto person- 
al, como pais nos a logra cosnan 
grandi. Nos a haya nos mesun 
himno, nos mes bandera, nos mes 
moneda, nos mes banco central, 
nos propio gobernacion, y nos 


mesun Gabinete di Minister Pleni- 
potenciario di Aruba na Hulan- 
da. Pero mas cu tur, nos a haya 
e derecho di autodeterminacion, 
nos Status Aparte, cu ta determi- 
na nos identidad. Pesey nos por 
bisa di curason: Danki Betico!’ 
Minister Boekhoudt a bisa den su 
discurso cu Aruba durante di su 
28 aña di Status Aparte a pasa 
den hopi faceta. ‘Un pais hoben 
cu mester a posiciona su mes den 
Reino Hulandes, a hay’e confron- 
ta di biaha na inicio di su status 
nobo cu e mester a traha duro na 
fortifica e economia, despues cu 
e refineria LAGO a cera su por- 
ta. Inspira pa e lucha cu a pone 
nos logra cosnan grandi, nos no a 
doblega y a lucha pa haci Turismo 
a bira e industria lider pa Aruba 
su economia. Y cu Exito!’, asina e 
mandatario a bisa. 
‘Pesey tambe cu celebracion di 
“Dia di Betico”, ta un recuerdo pa 
nos lucha. Awo nos ta lucha pa 
Aruba haya un desaroyo nobo. Un 
desaroyo cu no solamente ta cul- 
mina den crecemento economico 
di e isla, sino tambe den adelanto 
substancial di e bienestar general 
di e ciudadanonan. Pesey ta nec- 
esario pa inverti den nos barionan, 
rebiba centro di Oranjestad y San 


Nicolas, crea miho infrastructura 
pa e pueblo, y brinda ayudo na 
instancianan 
no-gubernamental 
cu tin un rol importante pa nos 
hendenan.’ 
Sr. Boekhoudt a termina bisando 
cu na vispera di celebracion di 
“Dia di Betico” ta un bon momen- 
to pa reflexiona ariba e persona 
Betico Croes. ‘Un persona social 
y masha stima den comunidad, cu 
a logra trece union den e pueblo di 
Aruba, door di pone e interes di e 
pueblo na prome luga. Laga esaki 
ta un inspiracion pa nos tur, paso- 
bra ainda nos mester sigui moldea 
nos destino.’ 


Director di ATA Europa sr. Tirso 
Tromp tamba e hiba palabra mus- 
trando e exito di Aruba su industria 
turistico. ‘Aña pasa Aruba a kibra 
record cu e cantidad di turista cu 
a bishita nos isla. Esaki no ta un 
trabao di ATA su so, pero di henter 
e pueblo di Aruba cu ta representa 
e producto Aruba. Nos mester sigi 
traha pa mantene e crecemento 
y no kere cu esaki ta bin di mes. 
Mi ta kere cu e exito di nos turis- 
mo ta ancra den e lucha politico 
di sr. Betico Croes pa logra nos 
autodeterminacion,’segun 
sr. 
Tromp. 


Ceremonia pa Dia di Betico 

Noticiero Aruba 


Minister Boekhoudt a atende 
seminario pa atrae negoshi 
pa Colombia 


Na Den Haag a tuma lugar un 
seminario organiza pa Interna- 
tional Research Project Colombia 
(IRPC), conhuntamente cu ehecu- 
tivo di Embahada di Colombia na 
Hulanda y representantenan di 
Rijksdienst Voor Ondernemend 
Nederland (antes Agenstschap nl). 
Durante e seminario tabata tin 
diferente presentacion di entre 
otro empresarionan Hulandes 
cu a conta nan experencia con 
nan a cuminsa cu nan negoshi na 
Colombia. Despues tabata tin pre- 
sentacion di representante di RVO 
( Rijksdienst Voor Ondernemend 
Nederland) cu a splica e proceso 
con ta start un negoshi internac- 
ional y con nan ta conseha empre- 
sario nobo riba mercado. 


Durante e presentacion a trese 
dilanti e bon cooperacion cu 
Hulanda tin cu instancianan na 
Colombia, manera e Embahada 
Hulandes na Bogota, Holland 
House Colombia, Camara di Com- 
ercio na Colombia, Investment in 
Colombia, Bolsa na Colombia. A 
wordo splica con empresarionan 
Hulandes cu kier dirigi nan mes 
riba e mercado Colombiano ta 


haya acceso na e plataforma aki 
pa haci esaki posibel. 
Esaki ta un confirmacion cu Aru- 
ba mester posiciona su mes den- 
tro di e plataforma aki como cu 
via Aruba por ofrece bentahanan 
adicional cu por pone cu algun di 
e negoshinan aki lo mester esta- 
blece nan mes na Aruba en bes 
di na Colombia. Minister Pleni- 
potenciario di Aruba, sr. Alfonso 
Boekhoudt, tabata presente pa 
explora e posibilidadnan aki y pa 
intercambia idea cu e grupo cu ta 
organiza un bishita di trabao (trade 
mission) pa Colombia cu lo tuma 
lugar dia 9-14 maart venidero. 


Despues di e semanario Minis- 
ter Plenipotenciario Boekhoudt 
tabata tin e oportunidad pa papia 
cu diferente empresario Hulandes 
y a informa nan cu gobierno di 
Aruba ta trahando duro ariba e 
di tres pilar economico “Green 
Gate Way”. Pero tambe a usa e 
oportunidad pa splica esnan pre- 
sente di e facilidadnan existente 
di nos zona liber, como tambe di 
e canalnan di distribucion cu ta 
existi entre Aruba y Colombia. 

Rossini van Wijk ta den e ultimo 
preparacionnan pa e bula bai 
Aruba y ta parti di e celebracion 
di diamante di Aruba su Car- 
naval. Despues di su trabao como 
frontdesk clerk na Hotel Cordial, 
Rossini hunto cu miembronan di 
su grupo ta bai cas pa traha ariba 
nan trahenan di Carnaval. ‘Mi a 
lanta cu carnaval. Di mucha caba 
semper mi tabata participa. Dos 
biaha so mi no a participa y esey 
ta e añanan cu mi mama y mi tata a 
fayece. Cu nos grupo “Kingdoms 
under the Sun” nos ta forma parti 
di TOB cu tin como tema “Fes- 
tivals of the world. Nos seccion 
cu schoulderpieces ta simbolisa 
e festival di Venezia y ta consisti 
di 15 participante ’ 


Rossini van Wijk (53) a nace y 
lanta na San Nicolas. Akinan ela 
sigi su scol basico y despues ela 
bai Colegio Arubano. Na 1978 
ela bin Hulanda pa sigi Toneels- 
chool na Amsterdam. Tres aña 
ela haci e estudio aki, pero no a 
cabe. Despues ela sigi un estudio 
di 1 aña na Avant Garde Model- 
ling Institute for Fashion & Design 
y a termina esaki cu exito. Na 
1982 Rossini a regresa Aruba y 
a cuminsa traha como frontdesk 
manager na Manchebo Beach 


hotel. Durante e mesun periodo 
aki ela afilia su mes cu a agencia 
di moda Di Aruba Moda. ‘Primera- 
mente mi a cuminsa como mod- 
elo y despues mi a traha como 
artistic director pa Di Aruba Moda. 
Esaki tabata un periodo pionero 
pa modelahe na Aruba. Di Aruba 
Moda tabata e unico agencia di 
modelo na Aruba. Mi a cuminsa 
cu shownan di moda pa hoben- 
nan “Back to school” na Vis- 
age. Despues mi a move pa haci 
shownan grandi den e ballroom 
di Americano hotel. Mi trabao 
tabata encera e coreografia y e 
bistinan.’ Rossini ta conta cu e 
tempo ey hopi di e modelonan Di 
Aruba Moda tabata aparece den 
revistanan nacional y internac- 
ional. Tambe e modelonan tabata 
wordo usa pa propagandanan pa 
television. Te na final di añanan 80 
Di Aruba Moda a cuminsa haya 
competencia di otro agencianan 
di modelahe, manera Knock out 
modeling. Rossini: ‘Bo ta ripara cu 
e tempo ey moda a cuminsa haya 
mas atencion na Aruba. Tabata tin 
diferente initiativanan individual 
tambe cu tabata traha cu mod- 
elonan, manera Alexander Martijn 
y Margriet Bareño. Mi mes a haya 
esaki un bon desaroyo pa e mun- 
do di moda na Aruba. Tambe bo 


tabata ripara cu e candidatanan 
pa certamen di beyesa manera 
Miss Aruba tabata diseña nan mes 
un shimis di gala. Aruba no tabata 
conoce hopi diseñador local, pero 
esaki tambe a bin ta cambiando 
den e ultimo añanan.’ 
Rossini a regresa Aruba cu e 
intencion pa keda cinco aña, pero 
esaki a resulta den un estadia di 
ocho aña. ‘Mi a dicidi pa bin bek 
Hulanda pa motibonan familiar. Mi 
mayornan a bin biba na Hulanda y 
asina mi tabata mas cerca di nan. 
Tambe mi tabata cla pa un reto 
nobo den mi bida. Mi a haya un 
oferta pa yuda coach e candida- 
tanan pa Miss Nederland y Miss 
Holland. Akinan mi por a haci uso 
di mi experticio cu Di Aruba Moda. 
Tambe mi a cuminsa diseña tra- 
henan nacional pa e candidata- 
nan. Mi ta contento y orguyoso 
cu hopi di mi diseñonan a cai den 
premiacionnan durante e certa- 
men di Miss Universo.’ 
Banda di esaki Rossini ta traha 
como recepcionista di Front Office 
na hotel Cordial na Amsterdam. 
‘Mi ta gusta e trabao aki paso- 
bra mi ta topa hopi hende. Mi por 
papia nuebe idioma y e trabao aki 
ta yudami practica mi idiomanan.’ 
Mientras cu Rossini ta bibando na 
Hulanda e tabata bai bin Aruba, 
unda ela participa den diferente 


‘Carnaval di 
Aruba a bira 
hopi mas 
luhoso, pero 
tambe hopi 
fantasia’ 


Noticiero Aruba 


Lider di Grupo “Kingdoms under the Sun” Rossini van Wijk 

proyectonan, manera e proyecto 
mutuo “Glamour Shots” hunto cu 
Marjorie Vermeer di Checkpoint 
Color. ‘Door cu mi a haya foto- 
grafia na Avant Garde Modeling 
Institute, mi a set up e proyecto 
aki. E bunita dje ta cu e ta brinda e 
ama di cas e oportunidad pa saca 
un potret, unda un biaha den nan 
bida nan ta luci manera un estreya 
di cine. Mi ta mira bek cu hopi sat- 
isfaccion con nos a logra haci hopi 
hende contento’, asina Rossini ta 
conta. 
Unabes cu Rossini ta na Aruba su 
pasion pa carnaval ta keda hunga 
un parti grandi den su bida. ‘Mi 
ta corda cu mi ta yega Aruba for 
di Hulanda y mi ta bai liñea recta 


pa Theresiakerk, unda su grupo 
di carnaval ta bezig ta traha ari- 
ba nan trahenan. Loke a cumin- 
sa chikito a crece bira grandi cu 
na final mi tabata diseña pa un 
grupo di carnaval grandi manera 
Coastal.’ 
Aki na Hulanda Rossini van Wijk 
ta conoci pa su grupo di carnaval 
“Kingdoms under the Sun”. ‘Nos 
tin 11 aña ta participa na Zomer- 
carnaval na Rotterdam. Durante e 
periodo ey nos a yega di saca cua- 
ter biaha e Reina di Carnaval di 
Rotterdam. Dos di nos reinanan a 
participa na e carnaval di Notting 
Hill na London. Tambe mi tabata 
tin reinanan cu a presenta como 
Internacional Queen na Montene- 


gro y Francia. Tur di nos reinanan 
ta mucha muhernan for di e grupo 
mes. Asina mi tin un line up caba 
di ken ta representa Kingdoms 
como reina e proximo añanan.’ 
Mirando cu Aruba ta celebra 60 
aña di carnaval e pregunta na 
Rossini ta con e ta mira cu Aruba su 
carnaval a desaroya den e ultimo 
añanan. Rossini: ‘Mi a ripara cu e 
carnaval di Aruba e ultimo añanan 
a bira hopi mas luhoso; hopi plu- 
ma, boa y Swaroski. Sinembargo 
mi a ripara cu e carnaval di Aru- 
ba a bira hopi mas fantasia. Lo 
ta bon si bin mas temanan den e 
carnaval y den esaki trece e crea- 
tividad actual cu ta reina den nos 
Carnaval,’ segun Rossini van Wijk 


Binnenhof 


31 Maart 2014 
Inclusive, Innovation 
& Refective Societies 
By mr. M.G. (Mike) Eman 
Prime Minister of Aruba 

Prome Minister Mike Eman, Min- 
ister di Infrastructura Benny Sev- 
inger y Minister di Finanzas Juan 
David Yrausquin a firma hunto 
cu representantenan di Stichting 
Onroeroend Goed Aruba (SOGA), 
Aruba Investment Bank (AIB) y 
contratista BOHAMA Aruba N.V. e 
acuerdo di construccion pa Faci- 
lidad Multifuncional na Noord, e 
prome di cinco cu ta bin riba nos 
isla den e proximo dos aña. Di su 
banda, e ekipo cu ta bay dirigi 
e maneho di Facilidad Multifun- 
cional (MFA) na Noord ya caba tin 
tempo trahando riba e estableci- 
mento di contacto cu e comuni- 
dad pa conoce nan necesidad y 
wak con por duna un man y asi- 
na saca e maximo probecho di e 


A firma acuerdo di 
construccion pa Facilidad 
Multifucional Noord 


edificio inmediatamente cu e habri 
su porta proximo aña. Gerente di 
MFA Noord, Richard Tromp tambe 
tabata presente pa e firmamento. 
‘Nos ta haciendo un inventarisa- 
cion di tur organisacionnan social, 
educativo, religioso, boluntario cu 
kier haci uso, un aña prome caba 
pa cuminsa parti tempo y espacio 
pa e edificio ta funcional mane cu 
e habri,’ asina Minister President 
a bisa. 


Minister Yrausquin a splica e parti 
di financiamento caminda SOGA 
ta haciendo un inversion di 22.8 
miyon Florin den e cinco Facili- 
dadnan Multifuncional. Gobierno 
ta bay di acuerdo pa despues cu 
tur edificio keda cla, ta paga 3 


miyon Florin pa aña pa un total 
di 25 aña. 
Omar Harms, un di e desaroya- 
dornan di e proyecto di Facili- 
dadnan Multifuncional a resumi e 
vision total di e concepto bisando 
cu ‘E MFAnan ta ofrece un luga 
bunita, sigur y en comun pa topa, 
recrea y haci uso di su servicio- 
nan. Su paden y pafo ta conecta 
cu otro sedenan publico den e 
bicindario paso esey ta hunga un 
papel importante den e realisa- 
cion di su meta. Dor di su luganan 
habri, e caracteristica y identidad 
historico di e bario ta keda refleha 
y no solamente e ta bira un edifi- 
cio nobo, pero ta duna e comuni- 
dad un imagen renoba y rico di su 
mesun hendenan.’ 

Minister encarga cu Infrastructu- 
ra, Benny Sevinger a duna un spli- 
cacion amplio di proyectonan cu a 
wordo ehecuta den e prome gob- 
ernacion di Gabinete Mike Eman I 
y tambe tur loke por spera durante 
e gobernacion nobo cu a cuminsa 
dia prome di november ultimo. 


Den su presentacion Sevinger a 
presenta un lista largo di proyec- 
tonan cu a keda concretisa den e 
periodo 2009-2013, pero a pone 
masha enfasis riba loke ta na 
caminda. Den e lista cu a keda 
presenta por mira cu pa loke ta 
barionan tin 14 proyecto di reno- 
bacion cu ta bay den ehecucion 
y cualnan ta: Montserat; Simeon 
Antonio; Village (Fase II); Rancho; 
Sabana Basora; Bushiri (nobo); 
Zeewijk; Pleinchi di Misa di San- 
ta Cruz; Tarabana; Brazil; Madiki 
(Fase III); Village (Fase III); Jan 
Flemming y Mabon. 
E proyecto exitoso Linear Park, 
cual no solamente a percura pa 
embeyece un area basta grandi 


Durante periodo di gobernacion 2013-2017 
Hopi mas bario ta conoce 
renobacion y Linear Park 
ta bay yega te Arashi 


for di rotonde Las Americas te na 
Cas di Gobernador a pone tambe 
hopi hende den movecion, usando 
e ruta pa haci ehercicionan fisico. 
Durante e gobernacion anterior a 
logra finalisa tres parti di e proyec- 
to aki, cual tabata Fase I y II y e 
rampa pa boto. Ta cuminsa cu e 
parti di Linear Park cu ta core for 
di Brandweer te cu aeropuerto; ta 
sigui cu instalacion di iluminacion 
di Linear Park Fase III (Wilhelmina 
Park te cu porta di waf); Fase IV 
(Waf – luznan di trafico Fatum/Sun 
Plaza); Fase V (Fatum/Sun Plaza 
te cu Westin); Fase VI (Westin te cu 
Ritz Carlton) y Fase VII cu ta core 
for di Ritz Carlton te cu Arashi. 


Minister Sevinger a splica cu lo 
sigui cu e maneho di vivienda, tan- 
to pa esnan cu kier construi nan 
propio cas como bario y cas pa e 
grandinan. 
Den plan ta poni pa wordo 
ehecuta 10 proyecto cu ta rela- 
ciona directamente cu vivienda 
por ehempel e Cas di Anciano 


na Noord. E ta un proyecto com- 
bina di FCCA hunto cu Gobierno 
di Aruba. Ademas di esaki ta bay 
promove construccion di rond di 
200 cas di huur, bou di FCCA, pero 
tambe lo sigui cu e plan pa otorga 
rond di 250 hipoteca pa vivienda, 
anualmente. 
Otro proyectonan cu Gobierno ta 
bay promove ta Centronan di Cui- 
do na Savaneta y Pos Abou; desa- 
royo di Pos Chikito West, unda lo 
bin cu un combinacion di vivienda 
social cu esun publico; parcela- 
cion di tereno den diferente bario 
pa construi casnan social pero 
den forma individual. Ademas di 
esaki, a traha un plan hunto cu DIP 
unda cu a pone e meta pa logra 
midi 4.000 tereno den cuatro aña. 
Tambe e mandatario a splica cu tin 
un demanda pa Cas pa Grandinan, 
pa cual lo bay trata na concretisa 
2 kavel pa bario cual lo ta specifi- 
camente pa e meta aki. Esaki ta 
dirigi riba e grupo di hende grandi 
cu por biba nan so y no mester di 
ayudo specialisa. 

Durante e prome conferencia di 
prensa di gobierno di aña 2014 
Prome Minister Eman y Minister 
Sevinger a duna un presentacion 
pa loke ta e vision di Gabinete 
Mike Eman II pa e periodo 2013- 
2017. Tambe ta pone atencion con 
gobierno ta mira desaroyo di pais 
Aruba den futuro. E vision aki ta 
poni den e programa di gobernac- 
ion pa 2013-2017 cu hunto cu pre- 
supuesto 2014 ta wordo presente 
na Parlamento. 


Prome Minister Eman a bisa cu 
awe ta pone e contexto pa loke ta 
maneho di gobierno y e respon- 
sabilidad di Minister President pa 
esaki, loke ta hancra den nos sis- 
tema constitucional. Eman: ‘Min- 
ister President ta responsabel 
pa e coherencia, coordinacion y 
cumplimento di e compromiso cu 
a wordo haci cu nos comunidad. 


Vision di gobierno pa periodo 2013-2017 


Un compromiso cu ta wordo tra- 
duci den e programa di gobernac- 
ion. Tambe pa e diferente tema y 
prioridadnan no contradeci otro, 
pero pa suplementa y reinforsa 
otro. Banda di tur esaki Minister 
President ta responsabel tambe 
pa percura pa proyectonan, ini- 
ciativanan y pa tur e puntonan di 
maneho realmente keda realisa 
den e periodo stipula den e pro- 
grama di gobernacion.’ Eman a 
bisa di ta tuma e responsabilidad 
aki hopi na serio. Resultado di 
cuater aña di Gabinete Mike Eman 
por wordo mira den scol y bari- 
onan renoba, den programanan 
pa yuda esnan di menos recurso, 
den sector di infrastructura, social 
y otro sectornan. 
Eman a continua bisando cu na 
2009 gobierno mester a maneha 
un situacion di crisis cu un caida 
di turismo di 10%, desempleo di 


11%, hopi polarisacion, tension 
den Reino Hulandes, no tabatin 
dialogo su partnernan den comu- 
nidad y rond Aruba por a nota un 
deterioro pisa, den tur sentido 
di palabra. ‘Esaki tabata e sce- 
nario na 2009. Gobierno mester 
a maneha e crisis aki cu refor- 
manan grandi durante e periodo 
2009-2010. Tur esaki pa crea e 
base pa un structura socio-eco- 
nomico nobo.’ Durante e periodo 
aki a yega na acuerdonan grandi 
hunto cu partnernan social den e 
Dialogo Social.’ 
Eman a comenta cu ya awendia no 
por papia mas di Aruba como un 
pais den crisis, pero mas bien di 
un pais den recuperacion na unda 
a pone fundeshinan solido pa un 
desaroyo nobo, dunando oportu- 
nidad pa den e periodo 2013-2017 
por crea prosperidad y bienestar 
general pa henter comunidad. 


Crea prosperidad y bienestar 
general pa henter comunidad 

Entrante prome di juli 2014, Aru- 
ba lo cera conoci cu un aerolin- 
ea nobo, Southwest Airlines, cu 
despues di a adkiri AirTran, awor 
lo cuminsa haci vuelonan internac- 
ional tambe. Prome cu esey nan 
tabata conoci solamente pa vuelo- 
nan domestico den Merca so. Nan 
yegada pa Aruba lo percura pa 4 
vuelo adicional, mas 638 capaci- 
dad di asiento extra for di 3 desti- 
nacion. E noticia aki a wordo bon 
ricibi y publica caba den diferente 
medio di comunicacion impor- 
tante na Merca, manera Chicago 
Tribune, USA Today, pero tambe a 
pasa esaki na CNN. 


Southwest Airlines a 
anuncia vuelonan pa Aruba 


Ta bon pa enfatisa cu AirTran/ 
Southwest a cuminsa nan opera- 
cionnan na Aruba dia 19 di decem- 
ber 2009. AirTran ta representa 
11% di participacion den e mer- 
cado di Merca pa Aruba pa un total 
di alrededor di 64,000 pasahero pa 
aña. 


Desde prome di juli 2014 AirTran/ 
Southwest lo tin vuelonan diario for 
di Atlanta pa Aruba, e mesun ruta 
cu awor Delta Airlines ta bulando. 
Tambe lo tin vuelo diario for di Bal- 
timore pa Washington pa Aruba. 
A anuncia vuelonan semanal for 
di Orlando, Florida pa Aruba, cu 


tambe ta haci nan e unico operador 
di e ruta aki. 


Peter Steinmetz, CEO di Aruba 
Airport Authority a splica cu: ‘Pa 
nos aeropuerto, mas vuelo sem- 
per ta nifica bon noticia, mescos 
mas destinacion y specialmente 
mas airlift airservice pa nos isla. E 
logronan aki sinembargo no ta bin 
sin mas, pero ta debi na e vision 
cu Aruba Airport Authority N.V. 
ta hibando pa desaroyo rutanan 
nobo, explora aerolinea nan nobo 
y amplia e posibilidad pa pasaher- 
onan por yega nos isla mas facil, 
mas lihe y na tarifanan mas com- 
biniente’. 


CEO di ATA Ronella Tjin Asjoe- 
Croes a bisa di ta masha contento 
di por añadi un aereolinea asina 
conoci na Merca. ‘Un aereolinea 
fuerte y cu un clientela masha fiel 
mes. Pa nos ta importante pa por 
conta cum as asiento pa merca- 
donan cu por yuda Aruba den seu 
esfuerzo pa incrementa e cantidad, 
pero mas bien e calidad di bishi- 
tantenan. Den e contexto aki ATA 
no ta enfoca solamente den e parti 
Noordoost di Merca, pero tambe 
e parti di “Midwest” y “West” di e 
pais. Cu e anuncio clave di South- 
west, ATA ta premira cu lo sigui 
mira un aumento den e dos region- 
nan aki,’ asina e CEO di ATA a bisa. 


ATA Europa tabata nomina – hunto 
cu Spaña y Cyprus - pa e Dutch 
Travel Award den e categoria mihor 
oficina di turismo na Hulanda. Na 
final di e prome dia di e Vakantie- 
beurs e ganador a keda anuncia. 
Spaña a bai cu e prome premio. 
Sinembargo ATA Europa a gana e 
mesun dia ey un premio di Clear 
Channel Hillenaar pa pone bill- 
boards di Aruba na diferente sitio 
na e Vakantiebeurs na Utrecht y 
tambe canto di camina. E premio 
aki tin un balor di 35.000 euro. 


ATA Europa nomina como mihor 
oficina di turismo 


Director di ATA Europa sr. Tirso 
Tromp a bisa di ta contento cu e 
premio aki cu sigur lo aporta na 
e mercadeo di Aruba na Hulanda. 
Alabes. Tromp: ‘Ta lastima cu nos 
no a gana, pero e hecho so cu 
nos a keda nomina ta hopi bon. 
Como Oficina di Turismo nos por 
mira bek ariba un aña hopi exito- 
so. Den 2013 Aruba a ricibi casi un 
miyon (958.000) turista for di difer- 
ente parti di mundo. Esaki ta nifi- 
ca un crecemento di 6 porciento. 
Pa loke ta trata Europa, Hulanda 


ta nos mercado di mas grandi. Cu 
e sector di biahe ta duna nos e 
elogio aki, mi ta considera esaki 
como e corona ariba nos trabao,’ 
asina sr. Tirso Tromp, director di 
ATA Europa a bisa. 
Director di Gabinete di Minis- 
ter Plenipotenciario sra. Shandra 
John, acompaña pa functionarion- 
an di e Gabinete a bishita e Vakan- 
tiebeurs pa apoya e team di ATA 
pa cu nan nominacion pa e Dutch 
Travel Award y tambe pa bishita e 
stand di Aruba na e Vakantiebeurs. 

Aruba Tourism Authority (ATA) a 
ricibi e cifranan final pa loke ta trata 
turismo crucero y ta satisfecho di 
anuncia cu Aruba a experencia un 
biaha mas un crecemento suma- 
mente satisfactorio di 18.23% den 
e segmento aki. E crecemento aki 
a wordo registra pa e periodo di 
januari 1 pa december 31, 2013, 
unda cu na nos waf a yega un total 
di 688.472 turista. Den e mesun 
periodo na aña 2012, Aruba a rici- 
bi 582.313 turista crucero. Esaki 
ta 106.159 turista mas compara 
cu 2012. 


Pa loke ta e cantidad di barco cu 
a bishita Aruba, cifranan ta mustra 
un crecemento cu 63 yamada adi- 
cional. Ora compara 2012 (294) cu 
2013 (357), esaki ta sali un diferen- 
cia positivo di 21.42%. E lunanan 
durante cual mas turista a yega 
Aruba riba barco na 2013 taba- 
ta januari (64 yamada y 118.542 
pasahero); december (49 yama- 
da y 96.136 pasahero), maart (44 

Un crecemento record di 
18.23% den 2013! 


ATA: Aruba a yama bon bini na 688.472 turista crucero 


yamada y 84.229 pasahero) y feb- 
ruari (43 yamada y 88.888 pasa- 
hero). Den un luna mas keto, esta 
augustus, cual ta cay den ‘low 
season’ pa crucero den Caribe, 
Aruba a ricibi 9 barco cu 21.470 
pasahero. 


E balor di e turista cu ta bishita 
Aruba riba barco ta considerabel. 
No solamente pa e placa cu e ta 
gasta aki durante su estadia cor- 
tico. Cada un di e turistanan aki ta 
wordo considera como turista cu 
potencial pa bolbe Aruba pa un 
estadia mas largo y e mercadeo 
di ATA, hunto cu Ministerio di 
Turismo, Aruba Ports Authority & 
“partners” ta dirigi den e direccion 
aki tambe. Ademas, cada persona 
cu bishita Aruba y ta papia bon 
di nos isla cu nan amigo, famia y 
coleganan ta yuda promove nos 
industria. 


Ora compara cifranan den e indus- 
tria di turismo ta bon pa compara 


diferente factor y un elemento sig- 
ur cu ta interesante ta pa wak cua 
companianan ta trece mayoria 
pasahero pa nos isla. Den e caso 
di aña 2013, e top tres compani- 
anan madre, sin descarta e bal- 
or grandi di e otro companianan, 
tabata Carnival Cruise Lines, sigui 
pa Royal Caribbean International 
y Norwegian Cruise Line. 


E bon bini caluroso y bon ser- 
vicio cu e turistanan crucero ta 
ricibi na Aruba y e entusiasmo y 
profesionalismo di e partnernan 
den turismo y comercio, ta entre 
e puntonan mas fuerte di nos isla. 
E capital humano, combina cu e 
desaroyonan positivo y grandi den 
e industria pa loke ta trata e difer- 
ente servicionan di tour y activi- 
dad y sigur nos beachnan limpi, 
trankilo y bunita, Aruba ta wordo 
considera pa companianan di bar- 
co crucero como un di e destina- 
cionnan mas atractivo pa ofrece 
na nan clientenan. 


maart 2014 


13 


Noticiero Aruba 


Studiantenan 


Nos Studiantenan 


Dicon bo a scohe pa e estudio 
aki? 
Mi a scohe pa studia aki na Hulan- 
da pasobra mi semper tabata inte- 
resa di siña over di otro cultura nan 
y pais nan. Studiando na Hulan- 
da, mi a haya e oportunida pa stu- 
dia International business cual a 
ofrece mi pa conose y siña over di 
differente cultura y paisnan. 


Kico tabata bo prome impres- 
sion di Hulanda? 
Mi viahe pa Amsterdam taba- 
ta bon. Ora mi avion a baha na 
Schiphol y mi a drenta e airport. 
E prome cos cu mi a wak tabata e 
stereotypico tienda di keshi cu un 
borchi di un baca riba dije, esaki a 
pone un smile na mi cara y a cord- 
ami cu echt mi a jega Hulanda. Na 
caminda pa Den Haag, mi a haya e 
impression cu Hulanda tabata un 
pais hopi limpi y berde. 
Overall, mi prome impression di 
Hulanda tabata bon. Mi ta gusta e 
paisahe y e architectura. E cultura 
no ta mescos cu Aruba, pero sem- 
per mi a sintimi na cas. 


Kico bo ta gusta mas di Hulan- 
da? 
Mi gusta cu na Hulanda semper 
tin cos nan di hasi. Si un dia bo 
ta sintibo laf ta hopi fasil pa djies 
bay conose un otro stad of bay un 
caminda serca, manera Paris. Mi 
gusta tambe cu Hulanda ta ofrese 
hopi career opportunity. 
Kico bo ta haya falta mas dje di 


Aruba? 
Loke mi ta haya mas falta di Aruba 
ta mi famia. Tin yen di cosnan 
di famia cu mi ta perde paso mi 
ta biba asina leu, manera e nace- 
mento di mi sobrino Ramsey, 
hacimento di añanan, mi welo 
y wela nan, pero tambe e family 
get togethernan cu mi tabata gosa 
asina hopi tur diabierna anochi . 
Aparte di famia, mi ta haya falta di 
e lama, e solo y e cuminda. 


Bo a yega di haya heimwee pa 
Aruba? 
Heimwee, mi ta kere cu ta algo 
cu casi tur studiante ta sinti na un 
momento of otro. 
Ami sa haya heimwee riba un paar 
di dia special. Pero mi ta jama Aru- 
ba direct, pa mi mayornan corda- 
mi cu mi a bin Hulanda cu un meta. 


Con bo ta pasa bo tempo liber? 
Mi ta purba di ta un persona hopi 
activo. Pero ora mi ta liber, mi ta 
gusta pase cu mi amigo nan. Por- 
ta nos bay bebe coffee, of mi ta 
cushina, lesa un buki, purba un 
restaurant nobo, purba un sport 
nobo, bay jog, core bicycle, of 
dijes take a good long nap. 


Kende bo ta admira den bida y 
pakico? 
Mi ta admira mi mayornan pa nan 
amor, pasenshi y e motivacion cu 
nan a dunami pa alcansa mi meta 
nan. Tambe mi ta admira mi grupo 
di amigonan, nos a bin Hulanda 


hunto y nos semper a yuda y moti- 
va otro. 


Cua pelicula of concierto bo a 
bishita recientemente y con bo 
a haye? 
Delaster concierto nan cu mi a 
bay tabata di Pink Floyd, Roger 
Waters na Amsterdam. E tabata 
un tremendo concierto. Y mi taba- 
ta contento cu mi por a experen- 
cia un concierto asina grandi. 
Ki programa di television bo ta 
keda cas pe? 
Awo cu mi ta corre stage, mi no 
tin hopi tempo pa wak hopi televi- 
sion, pero dos show cu semper 
mi ta looking forward pa wak ta: 
‘House of card’s y ‘the Big Bang 
Theory’. Nan ta serie di tv full dif- 
ferente, pero e dos programanan 
nan aki semper ta relax mi. 


Ki ta bo plannan pa futuro 
despues cu bo caba cu bo stu- 
dio? 
Despues cu mi caba mi estudio, mi 
lo kier haya experencia di trabao 
na Europa. Un pais cu semper a 
interesami ta Inglatera. Despues 
di mi stage ey nan aña pasa e gana 
pa biba ey nan a crece mas. Mi 
plan ta pa mi por bay traha y biba 
ey nan pa par di aña. Despues 
algun aña den exteriot, lo mi kier 
regresa pa Aruba y trece tur e 
conocemento y experiencia cu mi 
a acumula bek na mi dushi pais. 

